Winnie vermis duisende se verjaardaggeldWinnie Madikizela-Mandela Maandag by die gala-dinee. Foto: Via @MyAnc op Twitter Duisende rande se verjaardaggeld van die ANC-veteraan Winnie Madikizela-Mandela is glo vandeesweek uit haar Johannesburgse huis gesteel. Madikizela-Mandela het onlangs haar 80ste verjaardag gevier en ŉ swierige gala-dinee is Maandag vir haar by Emperors Palace gehou. Sy het glo onder meer R83 000 kontant as ŉ geskenk ontvang en het dit in ŉ sak in haar huis gebêre tot sy dit kon gaan deponeer. Sy het besef dit is gesteel toe sy geld uit die sak wou haal om glo brood te gaan koop. Kapt. Kay Makhubele, provinsiale woordvoerder van die Gautengse polisie, het Vrydag aan Maroela Media bevestig Madikizela-Mandela het Donderdag ŉ klag by die Orlando-Oos-polisiestasie aanhangig gemaak. “Die klaer beweer R83 000 is uit ŉ sak in ŉ kas in haar huis in Orlando-Wes gesteel. Sy beweer sy het die geld Dinsdag in die sak gesit en later besef dit is weg. Geen gedwonge toegang is aangemeld nie,” het Makhubele gesê. Die polisie ondersoek ŉ saak van diefstal. Niemand is nog in verband met die voorval in hegtenis geneem nie.